Jesper Petersen (S), 2024-12-06:
Tak for det.
Socialdemokratiet har i mange år og med en stolt arv tilbage fra Svend Aukens tid været en drivende kraft i Danmark inden for miljø- og klimapolitik, og vi mener ligesom forslagsstillerne, at Danmark skal være et grønt foregangsland i verden, og vi mener også, at vi er et grønt foregangsland.
Med klimaloven fra 2020 satte vi jo ekstra tryk på den grønne omstilling af Danmark under hensyn til sammenhængskraft og social balance, beskæftigelse og danske arbejdspladser.
Det var et historisk år og en historisk beslutning.
Jeg synes, at vi oven i det kan lægge 2024 med aftalen om den grønne trepart til, altså det, at den kunne indgås i Danmark og man kunne forene de her forskellige hensyn og forskellige parter i at lave en aftale, der altså indfører en CO 2 -afgift på landbrugsproduktion, og som indeholder en lang række forbedringer, også i forhold til natur og skovrejsning osv.
Det er jo så et bidrag til, at det mål om en 70-procentsreduktion af CO 2 i 2030, som syntes uopnåeligt eller meget svært at se, da aftalen om klimaloven blev indgået, nu faktisk ser ud til at blive nået, altså at det når vi i mål med i 2030.
Det synes jeg godt vi kan tillade os at være stolte af i Danmark.
Det er også en stolthed, jeg meget gerne vil dele med forslagsstillerne, og jeg synes jo, at det samarbejde, der har været mellem Socialdemokratiet og andre partier, også Enhedslisten, der har fremsat forslaget i dag, har været meget vigtigt for, at vi faktisk har opnået de ting, vi har.
Jeg tror også, det er sådan, at hvis der ikke havde været den regering, der var i sidste valgperiode, og hvis ikke der havde været et flertal, der gjorde, at der fortsat var en socialdemokratisk ledet regering, så havde vi næppe været det samme sted.
Med klimaloven aftalte vi også, at der hvert femte år skal fastsættes et nyt klimamål 10 år frem i tiden.
Det betyder, at vi næste år skal fastsætte et klimamål for 2035, og det har vi jo også haft andre diskussioner om for ganske nylig her i Folketingssalen med nogle af de samme politikere, som er til stede nu.
Vi skal ikke kun sætte os et klimamål; vi skal også drøfte, hvordan vi vil nå derhen.
Hvordan skal vi nå de næste mål?
Hvilke virkemidler er der?
Hvad vil det koste?
Hele den diskussion kommer vi jo til at have med hinanden i 2025, hvilket forslagsstillerne også godt ved.
I forhold til nogle af de andre punkter, der er i forslaget, synes jeg, det er værd at understrege det, som ministeren også tilkendegav for et øjeblik siden, nemlig at regeringen jo vil fremlægge en natur- og biodiversitetslov i 2025.
Det har vi virkelig brug for.
Så sådan helt konkluderende her til sidst vil jeg sige, at i stedet for de nye strategier, som bliver foreslået med forslaget her, så synes jeg, at der er grund til at konstatere, at vi jo allerede handler, bl.a. i kraft af omstillingen inden for transport, landbrug, industri og forsyning og at der sker ting inden for natur og miljø med de aftaler, der er lavet, og de nye, der vil komme.
Så vi byder egentlig debatterne her velkommen og synes også, at vi er godt i gang på mange af områderne, men vi ser altså ikke nogen grund til at få endnu en strategi eller endnu et dokument, og derfor stemmer Socialdemokratiet umiddelbart ikke for det her beslutningsforslag.
Men er der nogle af de her emner, som vi også kan have gode debatter om i udvalget, tager vi gerne dem, men vi ser ikke umiddelbart for os, at vi vil stemme for endnu en ny strategi.